DIPESALEME 24 SSO61SO - Lefatshe ke la Jehova le tsohle - Bible Search
DIPESALEME 23 DIPESALEME 25
Tsa areka ha e isitswa Sione, mohla e latwang ha Obed-Edomo.
1Lefatshe ke la Jehova le tsohle tse ho lona, lefatshe le ba ahileng ho lona. 2Hobane o le theile hodima mawatle, o le tiisitse hodima bodiba.
3Ke mang ya ka nyolohelang thabeng ya Jehova, ya ka dulang sehalalelong sa hae? 4Ke ya matsoho a se nang molato, ya pelo e hlwekileng, ya sa ineeleng leshano, ya sa hlapanyeng ho ya thetsa. 5Motho ya jwalo o tla bona hlohonolofatso ho Jehova, le ho loka ho Modimo, Mmoloki wa hae. 6Ke eo kabelo ya ba itlhahisang ho yena, ba batlang sefahleho sa hao, Modimo wa Jakobo. (Sela.)
7Phahamisang dihlooho tsa lona, menyako; lona menyako ya kamehla, le iphahamise, ho tle ho kene Morena wa kganya! 8Morena wa kganya ke mang? Ke Jehova ya matla, ya sa sitweng ke letho, Jehova ya matla ntweng.
9Phahamisang dihlooho tsa lona, menyako; lona menyako ya kamehla, le iphahamise, ho tle ho kene Morena wa kganya! 10Morena wa kganya ke mang? Ke Jehova wa makgotla, ke yena e leng Morena wa kganya. (Sela.)